Broj: 711-I-1462-P-165/23-02-21

Zagreb, 07. srpnja 2023.

**IVANA MOFARDIN**

**Voditeljica službe za opće, pravne, kadrovske i tehničke poslove u**

**Istarskim domovima zdravlja**

**Predmet: očitovanje na zahtjev Ivane Mofardin,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 26. lipnja 2023. pod brojem 711-U-5162-P-165/23-01-25 zaprimilo zahtjev za očitovanjem koji je podnijela Ivana Mofardin, voditeljica službe za opće, pravne, kadrovske i tehničke poslove ustanove Istarski domovi zdravlja.

U podnesenom zahtjevu podnositeljica navodi kako je Povjerenstvo za odlučivanje o sukobu interesa u svom očitovanju broj: 711-I-360-80/22-05-17 od 11. veljače 2022. godine navelo slijedeće: „Ravnatelj zdravstvene ustanove kojem je osnivač Republika Hrvatska ili jedinica lokalne i područne (regionalne) samouprave ne može uz plaću za obnašanje navedene javne dužnosti primati i regres, dar za dijete ili božićnicu, jer bi isto predstavljalo primitak dodatne naknadu za poslove obnašanja navedene javne dužnosti u smislu članka 7. točke d) ZSSl-a, ali ukoliko bi navedeni obveznik, uz dužnost ravnatelja zdravstvene ustanove, povremeno obavljao i poslove doktora medicine mogao bi na temelju obavljanja tog posla primiti božićnicu, regres, dar za dijete i božićnicu, jer se u tom slučaju ne bi radilo o dodatnoj naknadi za poslove obnašanja dužnosti ravnatelja.”

Nadalje podnositeljica navodi kako je člankom 27. Zakona o izmjenama i dopuna Zakona o zdravstvenoj zaštiti („Narodne novine, br. 33/23) u osnovni tekst Zakona o zdravstvenoj zaštiti dodan je članak 85.a koji u stavku 1. propisuje kako za vrijeme obnašanja dužnosti ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave odnosno Grad Zagreb ima pravo na plaću te ostala materijalna i druga prava iz radnog odnosa u skladu s propisima kojima se ureduju navedena prava u sustavu zdravstva dok je u stavku 2. propisano da se na prava i obveze ravnatelja zdravstvene ustanove koja nisu utvrđena tim zakonom primjenjuju odredbe zakona kojim se ureduje sprječavanje sukoba interesa.

Podnositeljica traži mišljenje Povjerenstva ima li ravnatelj koji osim poslova ravnatelja ne obavlja nikakve druge poslove u zdravstvenoj ustanovi, pravo na isplatu regresa i drugih materijalnih prava iz radnog odnosa sukladno odredbi članka 85. a Zakona o zdravstvenoj zaštiti.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 14. sjednici održanoj 07. srpnja 2023., podnositeljici daje očitovanje, kako slijedi.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano.

Cijeneći da je dana 24. ožujka 2023. donesen Zakon o izmjenama i dopunama Zakona o zdravstvenoj zaštiti u kojem je člankom 27. u osnovni tekst Zakona o zdravstvenoj zaštiti dodan članak 85.a koji je u stavku 1. propisuje da ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave odnosno Grad Zagreb ima pravo na plaću te ostala materijalna i druga prava iz radnog odnosa u skladu s propisima kojima se uređuju navedena prava u sustavu zdravstva te u stavku 2. isključio primjenu ZSSI-a u pogledu toga stavka ravnatelji zdravstvenih ustanova imali bi pravo na isplatu onih materijalnih prava božićnica i regresa na koja imaju pravo temeljem propisa kojima se uređuju navedena prava u sustavu zdravstva.

Ne ulazeći u tumačenje propisa iz područja zdravstva Povjerenstvo ukazuje da je Ustavni sud Republike Hrvatske u više svojih odluka, primarno u odluci U-II-188/2002 od 06. ožujka 2022 iskazao stav kako kolektivni ugovori nemaju značaj propisa ukazujući kako se propisom podrazumijeva akt opće obveznog karaktera iza kojeg stoji državna vlast (bilo direktno, kada propis donose državna tijela, bilo indirektno, kada propis donose drugi subjekti na temelju javnih ovlasti), koji uređuje odnose na općenit (apstraktan) način i odnosi se u pravilu na neodređeni krug adresata.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana